[bookmark: _GoBack]๏ มือหนาหยาบทาบกายระคายผิว
ทั้งห้านิ้วสากกร้านปานก้อนหิน
แขนที่โอบอกที่แอบแนบอาจิณ
หมดทั้งสิ้นล้วนกระด้างร้างนุ่มนวล

๏ แต่ไฉนใจอิ่มนุ่มนิ่มนัก
ใจประจักษ์ยามซบอบอุ่นถ้วน
ในอ้อมหยาบกร้านนี้มีรักอวล
สะอาดล้วนเลอค่ากว่าเพชรงาม

๏ อ้อมอกกร้านอย่างนี้ไม่มีแล้ว
เคยนั่งแกร่วเคยซบสบตาถาม
เคยเกลือกกลิ้งเคยหลับนับโมงยาม
เคยไต่ตามผิวกร้านลั่นหัวเราะ

๏ เคยได้ฟังเสียงกล่อมในอ้อมแกร่ง
เคยถูกแกล้งผาดโผนทั้งโยนเหาะ
ทั้งอ้อมแขนอกเอยเคยลัดเลาะ
เคยกอดเกาะให้ป้องทุกผองภัย

๏ มือหยาบหนากระด้างทั้งคู่นั้น
จะมีวันโอบร่างอีกครั้งไหม
จะชาตินี้ชาติหน้าหรือกว่าไกล
เกิดที่ใดขอมือนี้เป็นที่นอน ๚ะ๛

